Jes Lunde (SF), 1997-12-10:
Jeg opfatter egentlig ikke, at der er nær så stor dramatik i det her forslag, som ordførerne for Venstre og De Konservative lægger op til.
For mig at se er det sådan, at hvis en selskabsligning fungerer godt ude i kommunerne i øjeblikket - man har tag på det, man får det gjort effektivt - så er der jo ingen grund til at ændre voldsomt meget på det.
Omvendt ved vi også, at der er mange kommuner, som ikke magter opgaven, måske fordi kommunerne er små, måske fordi de har nogle selskaber, der er så komplicerede med internationale transaktioner, at de ikke formår at overskue det lokalt.
Og det er dér, der er brug for at lave ændringer i systemet.
Vi er helt åbne over for, hvordan man skal gøre det her i praksis, men selve det princip, som skatteministeren beder om tilslutning til her: at staten går ind på selskabsligningsområdet, er vi positive over for.
Det har været SF's politik siden 1985.
Så hvis der er nogen, der siger, at det her er noget, der er kommet som en tyv om natten, og noget, som man ovre i Finansministeriet har fundet på i en paniktime, hvor man var uligevægtig - og alt muligt andet, som jeg hører nogle sige - så vil jeg gerne dementere det.
Det har været SF's vedtagne politik i 12 år, at vi ønsker et øget statsligt element i ligningsarbejdet her for at få større effektivitet ind i det.
På den måde, som det foregår på i øjeblikket, er der simpelt hen alt for mange indtægter, som samfundet ikke får.
Men det er meget vigtigt for os at understrege, at de gode faglige miljøer, der findes mange steder - de steder, hvor kommunerne har taget denne opgave seriøst, dér, hvor det fungerer godt, dér, hvor man har opbygget en ekspertise - selvfølgelig ikke må blive slået i stykker af den måde, vi nu foretager omlægningerne på.
Vi skal gøre det på en klog måde, sådan at det, vi får ud af det her, alene er gevinster, alene er en mere effektiv ligning.
Det tror jeg også er skatteministerens hensigt med det
her; den er ikke at lave en eller anden paladsrevolution, hvor vi vælter alle skriveborde i de kommunale forvaltninger. Hvorfor i al verden skulle vi gøre dét?
Det kan ingen have nogen interesse i.
Hensigten er bare at få en mere effektiv og ensartet ligning på selskabsskatteområdet, og det tror jeg også på at vi kan nå til enighed om.
Jeg kan dog forstå, at Venstre og De Konservative nu er begyndt at interessere sig en lille smule for det her, for
man kommer nu med et tilbud til os andre om, at man vil godt være med til at kigge på det, og det er da i orden, men kan vi så ikke få at vide mere konkret, hvad det er, man gerne vil foretage af omorganiseringer på feltet her.
For hvis Venstre og De Konservative har nogle konkrete forslag til, hvordan de vil gøre det, kan vi da snakke om det. Det, jeg har hørt indtil nu, er bare, at man ikke vil ændre noget.
Og hvis man ikke vil ændre noget, må jeg sige, at det standpunkt kan man jo have, men så er det ikke noget udspil til et kompromis, så er det et udspil til, at vi bare må håndtere det i den kreds, der nu er blevet enig.
og vi er jo altså et flertal, som er blevet enigt om at omorganisere det her.
Så hvis Venstre og De Konservative vil deltage i debatten her, vil jeg bede dem om at tage det udgangspunkt, at vi er et flertal, der er enigt om et øget statsligt element for at få en mere effektiv ligning på det her område, for det er grundlaget for debatten, og det er også sådan, det bliver.